Jake Gyllenhaal

Jacob Benjamin "Jake" Gyllenhaal (* 19. december 1980, Los Angeles, Kalifornia, USA) je americký herec. Je členom rodiny Gyllenhaalovcov. 

Gyllenhaal začal svoju hereckú kariéru, keď mal 10 rokov. Debutoval vo filme Dobrodruhovia z veľkomesta (1991), neskôr si zahral vo filmoch A Dangerous Woman (1993) a Tráva je zlatá baňa (1998). Jeho prelom v kariére bola rola Homera Hickama vo filme Októbrové nebo z roku 1999 a za herecký výkon v dnes už kultovom filme Donnie Darko (2001), v ktorom si zahral psychicky nestáleho tínedžera, bol nominovaný na cenu Independent Spirit Award v kategórii najlepší herec v hlavnej úlohe. V tomto filme si zahrala aj jeho staršia sestra Maggie Gyllenhaalová. Následne sa objavil po boku Jennifer Anistonovej v ďalšom nezávislom filme Poctivé dievča (2002) a v sci-fi filme Deň po tom (2004) ako študent uväznený uprostred klimatickej katastrofy. 

V roku 2005 stvárnil Anthonyho "Swoff" Swofforda vo filme Mariňák, milenca Gwyneth Paltrowej vo filme Dôkaz a Jacka Twista vo filme Skrotená hora. Za jeho herecký výkon v Skrotenej hore si vyslúžil uznanie kritikov, vyhral cenu BAFTA a nomináciu na Oscara, Screen Actors Guild Award a Satellite Award za najlepšieho herca vo vedľajšej úlohe.  

Gyllenhaal získal uznanie za role vo filmoch Zodiac (2007), Bratia (2009), Princ z Perzie: Piesky času (2010), Láska a iné závislosti (2010) za ktorý bol nominovaný na Zlatý glóbus, Zdrojový kód (2011), Patrola (2012), Unesené (2013), Nightcrawler (2014) a Bojovník (2015). Za jeho výkon vo filme Bojovník bol široko uznávaný a získal nadšené recenzie od kritikov a bol nominovaný na Zlatý glóbus pre najlepšieho herca v dráme, Screen Actors Guild Award a BAFTA za najlepšieho herca v hlavnej úlohe.

Detstvo a mladosť 

Gyllenhaal sa narodil v Los Angeles v Kalifornii. Je synom filmovej producentky a scenáristky Naomi Foner (rod. Achs) a režiséra Stephena Gyllenhaala. Spolu so svojou staršou sestrou, herečkou Maggie Gyllenhaalovou, sa objavili vo filme Donnie Darko. Jeho otec, ktorý bol vychovávaný ako swedenborgián, má švédske a anglické korene a je potomok švédskeho šľachtického rodu Gyllenhaal. Jakeov posledný predok narodený vo Švédsku bol jeho prapradedo Anders Leonard Gyllenhaal. Jakeova matka sa narodila v New Yorku do židovskej rodiny, ktorá emigrovala z Ruska a Poľska. Gyllenhaal povedal, že sa považuje za žida. Na jeho trináste narodeniny mal bar micvu bez typických ozdôb v útulku pre bezdomovcov, pretože jeho rodičia chceli, aby bol vďačný za jeho privilegovaný životný štýl. Jeho rodičia trvali na tom, že musí chodiť na letné brigády a tak pracoval ako plavčík a pomocný čašník v reštaurácii prevádzkovanej rodinným priateľom.

Kariéra

Začiatky 
Už v detstve bol ovplyvnený filmom. Debutoval ako syn Billyho Crystala v komédii Dobrodruhovia z veľkomesta z roku 1991. Jeho rodičia mu nedovolili hrať vo filme The Mighty Ducks z roku 1992, pretože by musel odísť z domu na dva mesiace. V nasledujúcich rokoch mu rodičia dovolili zúčastňovať sa konkurzov ale v prípade, že ho vybrali, musel rolu odmietnuť. Dovolili mu objaviť sa v niekoľkých otcových filmoch. V roku 1993 sa objavil vo filme A Dangerous Woman (po boku svojej sestry Maggie), v epizóde "Bop Gun" seriálu Homicide: Life on the Street; a v roku 1998 v komédii Tráva je zlatá baňa. Jake a Maggie si spolu s ich matkou zahrali v dvoch epizódach talianskej kuchárskej show Molto Mario. V predposlednom ročníku na strednej škole hral vo filme Josh and S.A.M., čo bol jediný film v ktorom mohol hrať a režisérom nebol jeho otec. 

Gyllenhaal zmaturoval na Harvard-Westlake School v Los Angeles v roku 1998. Potom navštevoval Columbia University, kde jeho sestra bola v poslednom ročníku a ktorú vyštudovala jeho matka. Študoval východné náboženstvá a filozofiu. Po dvoch rokoch zanechal štúdium aby sa sústredil na svoju hereckú kariéru ale neskôr vyjadril svoj zámer školu dokončiť. Gyllenhaalova prvá hlavná rola bola vo filme Októbrové nebo, v ktorom stvárnil mladého muža zo Západnej Virgínie usilujúceho sa získať štipendium aby sa nestal baníkom. Film zarobil 32 miliónov $.

2001-04: Od filmu Donnie Darko na londýnske javisko 
Donnie Darko, Gyllenhaalov druhý film, nebol spočiatku kasovým trhákom ale nakoniec sa stal kultovým favoritom. Film režiséra Richarda Kellyho sa odohráva v roku 1988 a Gyllenhaal hral nepokojného tínedžera, ktorý má vízie o 6-stôp (1,8 m) vysokom králikovi menom Frank, ktorý mu povie, že svet sa blíži k zániku. Gyllenhaalov výkon bol kritikmi pozitívne hodnotený. 

Po kritickom úspechu filmu Donnie Darko si Gyllenhaal v roku 2002 po boku Jareda Leta zahral Pilota Kelstona vo filme Highway. Viac úspechu zožal po boku Jennifer Aniston vo filme Poctivé dievča, ktorý mal premiéru v roku 2002 na filmovom festivale Sundance. Objavil sa tiež v Lovely & Amazing, kde si zhral spolu s Catherine Keener. V oboch filmoch stvárnil nestálu osobnosť, ktorá si bezohľadne začne pomer so staršou ženou. Gyllenhaal neskôr označil tieto role ako role "tínedžera v prechode". Neskôr hral v romantickej komédii Bubble Boy, ktorá je voľne inšpirovaná príbehom Davida Vettera. Film zachytáva dobrodružstvo hlavného hrdinu, ktorý prenasleduje svoju životnú lásku predtým, než sa vydá za nesprávneho muža. Film bol kritizovaný kritikmi. 

Po Bubble Boy hral s Dustinom Hoffmanom, Susan Sarandon a Ellen Pompeo vo filme Polnočná míľa, kde stvárnil mladého muža, ktorý sa vyrovnáva so smrťou snúbenice a žiaľom jej rodičov. Príbeh, ktorý získal zmiešané recenzie, je voľne založený na osobnej skúsenosti režiséra Brada Silberlinga, ktorého priateľku Rebeccu Schaeffer zavraždili. 

Gyllenhaal bol takmer obsadený ako Spider-Man pre Spider-Man 2 kvôli obavám režiséra Sama Raimiho o zdravie pôvodného Spider-Mana Tobeyho Maguirea. Maguire sa však zotavil a tak sa pokračovalo v natáčaní bez Gyllenhaala. Namiesto toho hral Gyllenhaal v trháku Deň po tom (2004), kde jeho otca hral Dennis Quaid.

Vo svojom divadelnom debute hral na javisku v Londýne v predstavení To je naša mladosť. Gyllenhaal povedal: „Každý herec, ktorého obdivujem, hral v divadle, tak som vedel, že to musím skúsiť.“ Hra, ktorá bola kritickou senzáciou na Broadwayi, bežala osem týždňov v londýnskom West Ende. Gyllenhaal získal priaznivé kritické recenzie a Evening Standard Theatre Award v kategórii "Mimoriadny nováčik".

2005-súčasnosť: Skrotená hora a nasledujúce roly 

V roku 2005 hral v kritikmi ocenených filmoch Dôkaz, Mariňák a Skrotená hora. Vo filme Dôkaz hral po boku Gwyneth Paltrowovej a Anthonyho Hopkinsa, kde stvárnil postgraduálneho študenta matematiky. Vo filme Mariňák hral násilného amerického mariňáka počas prvej vojny v Perzskom zálive. Tiež sa pokúšal získať rolu Batmana v jednom z najväčších hitov Batman začína a rolu takmer získal, ale nakoniec bol obsadený Christian Bale.

V Skrotenej hore hrali spolu s Heathom Ledgerom mladých mužov, pastierov oviec, ktorí spolu mali intímny vzťah, ktorý začal v lete v roku 1963 a trval 20 rokov. V médiách sa o filme hovorilo ako o „homosexuálnej kovbojke“, hoci sa názory na sexuálnu orientáciu postáv líšili. Film získal na filmovom festivale v Benátkach cenu Zlatého leva, vyhral štyri Zlaté glóbusy, štyri ceny BAFTA a troch Oscarov. Gyllenhaal bol nominovaný na Oscara v kategórii najlepší herec vo vedľajšej úlohe. Gyllenhaal taktiež vyhral cenu BAFTA za najlepšieho herca vo vedľajšej úlohe a bol nominovaný Screen Actors Guild. S Heathom Ledgerom získali za film Skrotená hora v roku 2006 MTV Movie Award za „Najlepší bozk“. 

Gyllenhaal mal zmiešané pocity o skúsenostiach s režisérom Ang Leeom v Skrotenej hore, ale všeobecne viac chválil ako kritizoval Leeho režijný štýl. Na Directors Guild of America Awards 28. januára 2006 pochválil Leeho za "jeho pokoru a jeho rešpekt voči všetkým okolo neho."

Keď sa ho pýtali na bozkávacie scény s Heathom Ledgerom v Skrotenej hore, Gyllenhaal povedal: „Ako herec si myslím, že musíme prijať situácie, keď sa cítime najviac nepríjemne." Keď sa ho pýtali na viac intímnych scén s Ledgerom, Gyllenhaal povedal, že je to ako „robiť intímne scény so ženou, ktorá ma nijakým zvláštnym spôsobom nepriťahuje". V nadväznosti na film Skrotená hora sa šírili zvesti ohľadom jeho sexuálnej orientácie. Gyllenhaal počas rozhovoru povedal:„Viete, je lichotivé, keď sa o mne hovorí, že som bisexuál. To znamená, že môžem hrať viac druhov rolí. Som otvorený voči čomukoľvek. Nikdy ma muži sexuálne nepriťahovali, ale nemyslím si, že by som sa bál, keby sa to stalo.“ 

V roku 2005 Gyllenhaal prerozprával krátky animovaný film Muž, ktorý chodil medzi vežami nakrútený na podklade rovnomennej knihy. V januári 2007, ako hostiteľ Saturday Night Live, si obliekol trblietavé večerné šaty a spieval "And I Am Telling You I'm Not Going" z muzikálu Dreamgirls vo svojom úvodnom monológu. Pieseň venoval jeho "špeciálnej fanúšikovskej základni ... fanúšikom Skrotenej hory."

V roku 2007 hral v mysterióznom trileri Zodiac nakrútenom podľa skutočných udalostí. Hral Roberta Graysmitha, karikaturistu zo San Francisco Chronicle a autora dvoch kníh o Zodiacovi, sériovom vrahovi. V rámci prípravy na rolu sa stretol s Graysmithom a nahral si ho aby mohol študovať jeho maniere a správanie. Spolu s Meryl Streepovou, Alanom Arkinom a Reese Witherspoon sa objavil v politickom trileri Unesený z roku 2007. V roku 2009 sa objavil s Tobey Maguireom v remaku filmu Brothers. V roku 2008 bolo oznámené, že Gyllenhaal bude hať v komédii Nailed, ktorú nakrúcali v Južnej Karolíne s Jessicou Biel. V roku 2010 hral vo filmovej adaptácii videohry Princ z Perzie: Piesky času a v romantickej komédii Láska a iné závislosti za ktorú bol nominovaný na Zlatý glóbus. 

V roku 2012 hral po boku Michaela Peña vo filme Patrola o dvoch lasangeleských policajtoch. Film mal premiéru  21. septembra 2012 a získal pozitívne recenzie. 

V roku 2013 hral dvojrolu učiteľa dejepisu a jeho dvojníka v trileri Nepriateľ a produkoval a hral v trileri Nightcrawler za ktorý dostal Zlatý glóbus a Screen Actors Guild Award nomináciu. V roku 2015 hral v športovej dráme Bojovník, vo filme Everest a vo filme Demolition. 

V roku 2020 sa podieľal na produkcii filmu The Devil All the Time.

Súkromný život

Rodina a vzťahy 
V decembri 2006 Gyllenhaal a jeho sestra unikli z požiaru, ktorý zničil Manka's Inverness Lodge, známu lóžu a reštauráciu v Inverness v Kalifornii, kde boli na dovolenke. Gyllenhaalovci boli medzi tuctom hostí, ktorí utiekli po požiari vyvolanom padajúcim stromom. Vypukol asi o tretej hodine ráno. Spolumajiteľ a celebritný kuchár Daniel DeLong povedal, že dvojica bola oporou napriek obrovskému vetru a chladu. "Jake mi pomohol vytiahnuť veci z ohňa" povedal DeLong.

Gyllenhaalova neter, Ramona Sarsgaard, sa narodila 3. októbra 2006. Zosnulý herec a režisér Paul Newman bol jeho krstným otcom a herečka Jamie Lee Curtis je jeho krstná mama. Sám Gyllenhaal je krstným otcom Matildy Rose Ledger (narodenej 28. októbra 2005), dcéry Heatha Ledgera a Michelle Williams. 

Od roku 2002 chodil s herečkou Kirsten Dunst takmer dva roky. Neskôr, od roku 2007 do roku 2009 chodil s Reese Witherspoon. Od októbra 2010 do januára 2011 randil so speváčkou Taylor Swift a od júla do decembra 2013 s modelkou Alyssou Miller.

Politika a ostatné záujmy 
Gyllenhaal je zapojený do rôznych politických a spoločenských aktivít. Predstavil sa v reklame Rock the Vote a spolu so svojou sestrou navštívil  University of Southern California kde podnietili študentov aby volili v amerických voľbách v roku 2004. Taktiež propagoval demokratického prezidentského kandidáta Johna Kerryho. V jednom rozhovore poznamenal, že „je smutné, keď herci sú politici a politici sú herci." 

Jeho meno je spojené aj s kampaňou American Civil Liberties Union. Je šetrný voči životnému prostrediu, pravidelne recykluje a v rozhovore povedal, že minie 400 $ za rok na vysádzanie stromov v Mozambiku a presadzuje program Future Forests. Po nakrúcaníé filmu Deň po tom odletel do Arktídy, aby podporil povedomie o klimatických zmenách. 

Vo svojom voľnom čase rád varí. Dňa 19. decembra 2011 bolo oznámené, že bude členom poroty na 62. medzinárodnom filmovom festivale v Berlíne  vo februári 2012. Časopis People ho zaradil medzi "50 najkrajších ľudí" v roku 2006.

Filmografia

Referencie

Iné projekty

Externé odkazy

Zdroj 
 Zdroj slovenských názvov filmov je Česko-slovenská filmová databáza
 

Detskí herci
Divadelní herci USA
Filmoví herci USA
Televízni herci USA
Divadelní herci židovského pôvodu
Filmoví herci židovského pôvodu
Televízni herci židovského pôvodu
Osobnosti USA anglického pôvodu
Osobnosti USA švédskeho pôvodu
Osobnosti USA židovského pôvodu
Držitelia ceny BAFTA za najlepšieho herca vo vedľajšej úlohe
Absolventi Kolumbijskej univerzity
Osobnosti z Los Angeles